EIROPAS KOMISIJA Briselē, 21.6.2021 COM(2021) 315 final KOMISIJAS ZIŅOJUMS PADOMEI par to, vai ES iestāžu rīcībā attiecībā uz īru valodu ir pietiekama kapacitāte, kas samērīga ar citām oficiālajām valodām paredzēto kapacitāti, bez izņēmuma piemērot Regulu Nr. 1 no 2022. gada 1. janvāra

























I.Ievads Īrija pievienojās Eiropas Kopienām 1973. gadā. Pievienojoties Eiropas Kopienām, Īrija lūdza nevis padarīt īru valodu par vienu no oficiālajām valodām un darba valodām, bet gan tikai to, lai īru valodā tiktu iztulkoti līgumi un lai iedzīvotājiem būtu tiesības īru valodā sazināties ar ES iestādēm. Attiecīgi īru valoda netika pievienota oficiālo valodu un darba valodu sarakstam Regulā Nr. 1 un ES iestādes negatavoja un nepublicēja tiesību aktus īru valodā. 2005. gadā Īrija pieprasīja īru valodu padarīt par Eiropas Savienības (ES) iestāžu oficiālo valodu un darba valodu. Padome šo statusu piešķīra no 2007. gada 1. janvāra ar Regulu (EK) Nr. 920/2005 . Tajā uz pieciem gadiem bija paredzēta pagaidu atkāpe jeb pagaidu izņēmums attiecībā uz Regulu Nr. 1, proti, pienākums sagatavot un publicēt tiesību aktus īru valodā bija attiecināts tikai uz regulām, kuras kopīgi pieņem Eiropas Parlaments un Padome. Pēc pārskatīšanas 2010. gadā izņēmuma piemērošana tika pagarināta vēl par pieciem gadiem — līdz 2016. gada 31. decembrim . 2015. gadā Īrijas valdība, ievērojot pašas noteikto īru valodas lietošanas un zināšanu veicināšanas politiku, lūdza Padomei šā izņēmuma tvērumu pakāpeniski samazināt, lai no 2022. gada 1. janvāra to atceltu pavisam. Attiecīgi 2015. gada decembrī Padome pieņēma Regulu (ES, Euratom) 2015/2264 (turpmāk “regula”). Tā radās sui generis centieni nepieredzētā situācijā ES iestādēm izveidot jaunu valodas režīmu ar esošu dalībvalsti. Regulas pielikumā ir norādīts izņēmuma pakāpeniskas samazināšanas grafiks, lai iekļautu šādu kategoriju tiesību aktu tulkošanu īru valodā: -Eiropas Parlamenta un Padomes direktīvas — vēlākais 2017. gada 1. janvārī; -Eiropas Parlamenta un Padomes lēmumi — vēlākais 2018. gada 1. janvārī; -Padomes regulas un direktīvas un Padomes lēmumi bez precizēta adresāta — vēlākais 2020. gada 1. janvārī; un -Komisijas regulas un direktīvas un Komisijas lēmumi bez precizēta adresāta — vēlākais 2021. gada 1. janvārī. Regula paredz, ka līdz brīdim, kad izņēmuma piemērošana tiks pārtraukta, Komisija par regulas īstenošanu divreiz ziņo Padomei. Komisija savu pirmo ziņojumu pieņēma 2019. gada 4. jūlijā. Šajā otrajā ziņojumā ir sniegta informācija par panākumiem, kas gūti no 2016. gada janvāra līdz 2021. gada aprīlim (II iedaļa), un, kā noteikts regulas 3. pantā, par to, vai ES iestāžu rīcībā ir pietiekama kapacitāte, kas ir samērīga ar citām oficiālajām valodām paredzēto kapacitāti, lai no 2022. gada 1. janvāra Regulu Nr. 1 piemērotu bez izņēmuma (III iedaļa). Ja nav Padomes regulas, kurā noteikts citādi, izņēmumu beigs piemērot 2022. gada 1. janvārī, un visi tiesību akti tiks publicēti Oficiālajā Vēstnesī īru valodā līdz ar visām pārējām ES iestāžu oficiālajām valodām. II.Izņēmuma pakāpeniskā samazināšanā gūtie panākumi a.Sadarbība ar Īriju ES iestādes un Īrija ir cieši sadarbojušās, lai īstenotu regulu, jo attiecībā uz šā mērķa sasniegšanu ir noteikta dalīta atbildība. Abas puses kopīgi un atsevišķi ir veikušas svarīgu darbu, veicot bezprecedenta pasākumus. Jau no paša sākuma ES iestādes atzinīgi novērtēja vairākas iniciatīvas, ko Īrija pieņēma saskaņā ar savu 20 gadu stratēģiju par īru valodu 2010.–2030. gadam, lai veicinātu īru valodas lietošanu un zināšanas. Šajos centienos Īrijai pievienojās ES iestādes un veica inovatīvus pasākumus, lai palielinātu kapacitāti īru valodā un dokumentu un valodas resursu pieejamību īru valodā, tādējādi bagātinot visu īru valodas ekosistēmu. Īru valodas izņēmuma pārraudzības grupa, kurā ir ES iestāžu un Īrijas valodu dienestu pārstāvji, tika izveidota, lai pārraudzītu gūtos panākumus un apstiprinātu gada prioritātes šādās jomās: opieņemšana darbā ES iestādēs; oārpakalpojumu sniedzēju kapacitāte; opastiprināta sadarbība attiecībā uz valodas resursiem un oar ES tiesību aktu kopuma (acquis) pieejamību saistītas problēmas.

Šī grupa darbu sāka 2016. gadā un darbosies līdz brīdim, kad beigsies regulas piemērošana. Pēc 2021. gada sadarbība turpināsies citādā formātā, ņemot vērā īru valodas situācijas specifiku. Panākumi, kas pēdējos piecos gados gūti minētajās četrās jomās, ir izklāstīti turpmākajās iedaļās.

b) Tulkošana īru valodā ES iestāžu pieprasījums pēc tulkojumiem ietver tiesību aktus, judikatūru un citu veidu dokumentus saskaņā ar politiskām un citām saziņas prasībām. Iestādes pieprasījumu pēc īru valodas tulkojumiem apmierina tāpat kā citās oficiālajās valodās — izmantojot dažādus resursus, apvienojot pastāvīgos un pagaidu štata darbiniekus, ārpakalpojumus un valodu tehnoloģiju resursus. Pārvaldot darbplūsmu, tiek veikta rūpīga riska novērtēšana, lai nodrošinātu resursu pareizu sadali. Par prioritāru tiek izvirzīta tiesību aktu tulkošana, lai nodrošinātu vienmērīgu likumdošanas procesu, un pēc tam citu veidu dokumentu tulkošana. Īstenojušas pirmos trīs tulkojumu apjoma palielināšanas soļus un 2021. gadā uzsākušas ceturto apjoma palielināšanas soli, ES iestādes ir sekmīgi tikušas galā ar pakāpenisku izņēmuma samazināšanu, vienlaikus nodrošinot daudzvalodu likumdošanas procesa nepārtrauktību. Saskaņā ar regulas 4. apsvērumu ES iestādes ir arī palielinājušas īru valodā par ES darbībām pieejamās informācijas apjomu, tulkojot citu veidu dokumentus. Tādējādi kopš 2016. gada tulkojumu apjoms īru valodā ir trīskāršojies. Visbūtiskāko pieaugumu rada 2021. gada solis, kas ietekmē tikai Komisiju. Paredzams, ka Komisijā tiesību aktu tulkošanas apjoms īru valodā palielināsies par aptuveni 70 %. Līdz 2021. gada beigām iestādes gatavojas izpildīt visu pieprasījumu pēc tiesību aktu tulkojumiem īru valodā. Šajā kontekstā jāatzīmē, ka no 2022. gada 1. janvāra īru valodā jābūt publicētiem starptautiskiem nolīgumiem. Ņemot vērā šādu dokumentu ievērojamo apjomu, iestādēm būs ievērojama papildu darba slodze gan saistībā ar jauniem starptautisko nolīgumu priekšlikumiem, gan nolīgumiem, par kuriem Komisija jau ir iesniegusi vai 2021. gadā iesniegs priekšlikumu Padomes lēmumam par parakstīšanu un noslēgšanu. ES iestādes arī gatavojas palielinātam pieprasījumam pēc citu veidu dokumentu, jo īpaši informācijas par ES darbībām, tulkojumiem īru valodā. Tas sevišķi ietekmē Komisiju, kura lēš, ka sakarā ar papildu pieprasījumu pēc citu veidu dokumentu tulkojumiem kopējais tulkojumu apjoms īru valodā divkāršosies. Tas ietekmē arī Parlamentu, kas arī paredz vērā ņemamu pieaugumu. Attiecībā uz šādiem dokumentiem Komisija izmantos elastīgu sistēmu, pēc kuras noteikt prioritārās tulkošanas vajadzības. c) Īru valodas speciālistu pieņemšana Galvenais komponents, kas nosaka spēju īstenot regulu, ir pietiekams darbinieku skaits īru valodā salīdzinājumā ar citām oficiālajām valodām. Galveno problēmu, proti, ka ir maz īru valodas speciālistu, ES iestādes un Īrija konstatēja 2015. gadā. Aplēse tika veidota, ņemot vērā visu ES iestāžu darbā pieņemšanas vajadzības, kuru pamatā ir 2014. gada personāla komplektējuma rādītāji . Tomēr kopš 2015. gada ir samazināts visu valodu nodaļu darbinieku skaits, tāpēc ir jāpārskata resursi un jākoriģē sadalījums štata darbinieku, ārpakalpojumu un valodas tehnoloģiju resursu starpā. Lai gan 2020. gadā lielākajā daļā iestāžu darbinieku pieņemšanas temps Covid-19 pandēmijas dēļ palēninājās, īru valodas štata darbinieku skaits ir palielinājies no 58 darbiniekiem 2016. gadā līdz 138 darbiniekiem 2021. gada aprīlī (skatīt 1. tabulu). Pārskats par panākumiem, kas gūti īru valodas tulkošanas personāla komplektēšanā Lai izveidotu stabilu štata tulkošanas kapacitāti īru valodā, ES iestādes 2016., 2017., 2018. un 2021. gadā organizēja virkni EPSO konkursu pastāvīgajiem tulkotāju, juristu lingvistu un asistentu amatiem. Konkursi piesaistīja samērā lielu pretendentu skaitu, bet no tiem sekmīgi 2017. gadā bija 10 tulkotāji un 9 asistenti, bet 2019. gadā — 15 tulkotāji un 3 juristi lingvisti. Pašlaik notiek EPSO konkursi juristu lingvistu amatiem Komisijā, Padomē un Parlamentā, kā arī korektoru / valodas redaktoru amatiem Parlamentā un Tiesā. Paralēli ES iestādes ir veikušas īpašus pasākumus un aktīvi ieguldījušas pagaidu darbinieku pieņemšanā darbā un apmācībā, tādējādi palielinot tulkošanas kapacitāti. Kopš 2016. gada tās ir īstenojušas 42 atlases procedūras pagaidu darbiniekiem. Lai ņemtu vērā vietējo lingvistu intereses, EPSO atlases procedūrā, ko Komisija 2020. gada februārī rīkoja pagaidu tulkotāju amatiem, bija paredzēta iespēja pieņemt darbā Īrijā (Greindžā, Mītas grāfistē). Tika atlasīti 50 tulkotāju, no kuriem aptuveni 20 ir jāpieņem darbā Komisijā 2021. gada otrajā pusē. Pārējās ES iestādes plāno pieņemt vēl 40 darbiniekus pašlaik notiekošajos EPSO konkursos un turpmākās pagaidu darbinieku atlases procedūrās. Kopumā iestādes plāno līdz 2021. gada beigām pieņemt darbā vēl aptuveni 60 darbiniekus, tādējādi panākot, ka darbinieku skaits īru valodas nodaļās ir līdzīgs lielākajai daļai citu oficiālo valodu. Šie pasākumi ir palielinājuši ES iestāžu štata kapacitāti sniegt pakalpojumus īru valodā. Tomēr ir liels pagaidu darbinieku īpatsvars salīdzinājumā ar pastāvīgiem darbiniekiem: kopumā ES iestādēs tas ir 56 % (piem., Komisijas tulkošanas dienestā pagaidu darbinieku īpatsvars ir 60 %, bet Tiesā — 100 %). ES iestādes veic pasākumus, lai palielinātu pastāvīgo tulkotāju un juristu lingvistu īpatsvaru. Parlaments 2021. gadā pabeidza iekšējo konkursu pastāvīgo darbinieku amatiem. Tiesa šādu konkursu uzsāka 2020. gadā, bet Padome organizēs vēl vienu šādu konkursu 2021. gadā. Mutiskā tulkošana un korektūras lasīšana Kaut arī izņēmums neattiecas uz mutisko tulkošanu, vērā ir jāņem arī šā valodas dienesta vajadzības, jo tulki mēdz tikt iekļauti tajā pašā potenciālo tulkošanas darbinieku bāzē, ko izmanto vairākas ES iestādes. Līdz šim ES iestādes ir spējušas izpildīt pieprasījumu pēc mutiskās tulkošanas īru valodā. Eiropas Komisijas Mutiskās tulkošanas ģenerāldirektorātā, kas apkalpo četras ES iestādes, ir divi pastāvīgie štata tulki un četri pagaidu darbinieki. Tas pieprasīs rīkot iekšēju konkursu īru valodas tulkiem. Mutiskās tulkošanas ģenerāldirektorāta pieprasījumi pēc mutiskās tulkošanas no īru valodas (īru valoda kā avotvaloda) pieauga no viena pieprasījuma 2016. gadā līdz astoņiem pieprasījumiem 2020. gadā. Kopš 2016. gada Mutiskās tulkošanas ģenerāldirektorātam vienreiz 2019. gadā tika lūgts sniegt mutisko tulkošanu īru valodā (īru valoda kā mērķvaloda). Komisija ir palīdzējusi izveidot un joprojām atbalsta Īrijas Valsts universitātes (Golvejā) maģistrantūras kursu konferenču tulkošanā. Eiropas Parlamentā (tāpat kā Īrijas parlamentā) mutiskā tulkošana tiek nodrošināta tikai no īru valodas, bet ne īru valodā plenārsēdēs (arī nakts sēdēs) un citās sanāksmēs, par to iepriekš paziņojot.

Eiropas Savienības Publikāciju birojam ir vajadzīgi īru valodas asistenti valodas rediģēšanai un korektūras lasīšanai. Tajā pašlaik ir divi īru valodas pagaidu darbinieki, un tā mērķis ir īru valodas kapacitāti pakāpeniski paaugstināt, līdz darbinieku skaits ir pielīdzināms lielākajai daļai citu oficiālo valodu nodaļu darbinieku skaitam. 1. tabula. Īru valodas darbinieku skaits ES iestādēs 2016.–2021. gadā 2016 2017 2018 2019 2020 2021. gada aprīlis Prognozētais 2021. gada beigās Darbinieki 58 80 101 123 138 138 +/– 200 Pagaidu darbinieku īpatsvars 57 % 45 % 56 % 53 % 60 % 56 % [Neattiecas] Informētības palielināšana Kopš 2016. gada ES iestādes un Īrija ir popularizējušas darba iespējas ES iestādēs īru valodas lingvistiem, tostarp rīkojot piecas ikgadējās konferences par īru valodas rakstisko un mutisko tulkošanu, kā arī konferences, kas popularizē juristu lingvistu darba iespējas. Lai uzrunātu vairāk īrvalodīgo jauniešu, Komisija un Īrija kopš 2017. gada organizē ikgadēju jauno tulkotāju konkursu īru valodā runājošajiem vidusskolas skolēniem, kurā Īrija sponsorē balvas. Dalība šajā konkursā ir palielinājusies no 26 skolām 2017. gadā līdz 34 skolām 2020. gadā. Kopš 2017. gada Īrija ir finansējusi izbraukuma prezentācijas, kurās informē par darba iespējām īru valodā, it īpaši ES iestādēs. Tiek izstrādāta arī jauna ES nodarbinātības stratēģija Īrijai, lai popularizētu darba iespējas ES un palielinātu īru valodas darbinieku skaitu, kuri strādā ES iestādēs. Covid-19 pandēmijas dēļ daudzi no 2020. gadā plānotajiem pasākumiem, piemēram, Īrijas un Komisijas kopīgi organizētā ikgadējā konference, tika rīkoti tiešsaistē. Īrija ir arī ļoti centusies, lai sagatavotu kandidātus darbam ES iestādēs un atbalstītu pieņemšanu darbā. Kopš 2007. gada tā galvenokārt iniciatīvā “Labākas īru valodas prasmes” ir izstrādājusi vairākus universitātes līmeņa kursus, kurus sniedz tikai īru valodā vai kuri ietver īru valodas elementus. Kopumā, lai gan 2020. gadā pandēmijas dēļ lielākajā daļā iestāžu darbinieku pieņemšanas temps palēninājās, īru valodas nodaļas iestādēs ir izveidotas ar tādu pašu sastāvu kā citu oficiālo valodu nodaļas. Darbā pieņemšana turpinās 2021. gadā, kā rezultātā īru valodas nodaļās darbinieku skaits ir līdzīgs darbinieku skaitam lielākajā daļā citu oficiālo valodu nodaļās. Lai risinātu problēmu, kas saistīta ar augsto pagaidu darbinieku īpatsvaru salīdzinājumā ar pastāvīgajiem darbiniekiem, ES iestāžu prioritāte ir rīkot papildu EPSO konkursus un/vai iekšējos konkursus pastāvīgo darbinieku pieņemšanai darbā, lai nodrošinātu nepārtrauktu un ilgtspējīgu darbību. d) Ārpakalpojuma sniedzēju kapacitāte Rakstiskā tulkošana ES iestādes tulkošanai īru valodā izmanto ārpakalpojumus dažādos apjomos tāpat kā citās valodās. Vislielākos apjomos ārpakalpojumus izmanto Komisija, pēc tās seko Tulkošanas centrs un Parlaments. Eiropas Revīzijas palāta, Eiropas Centrālā banka un Eiropas Investīciju banka izmanto tikai un vienīgi ārpakalpojumus, taču to apjoms ir ievērojami mazāks. Izmantoto ārpakalpojumu apjoms kopš 2016. gada ir četrkāršojies. Pārskata periodā Komisija un Parlaments organizēja jaunus uzaicinājumus iesniegt tulkošanas pakalpojumu piedāvājumus, lai palielinātu kapacitāti un uzlabotu izmantošanu un kvalitāti. Komisijas jaunākā ārpakalpojumu sistēma ar vienu galveno darbuzņēmēju stājās spēkā 2020. gada jūlijā. Sākotnējie rezultāti ir daudzsološi, un Komisija kopš tā laika ir palielinājusi izmantoto ārpakalpojumu apjomu. 2018. gada novembrī Parlaments kopā ar Padomi, Revīzijas palātu, Eiropas Ekonomikas un sociālo lietu komiteju un Reģionu komiteju izsludināja kopīgu uzaicinājumu iesniegt piedāvājumus. 2020. gada sākumā Parlaments sāka strādāt ar jaunajiem tulkošanas ārpakalpojumu līgumiem, ietverot īru valodu. Padome īru valodas ārpakalpojumus pirmo reizi sāka izmantot 2020. gadā. Komitejas līdz šim nav izmantojušas tulkošanas ārpakalpojumus. Kopumā īru valodas ārtulkojumu kvalitāte ir laba. Ārpakalpojumu nozarē varētu būt nepieciešama lielāka kapacitāte, jo ES iestādes paredz pieprasījuma pieaugumu. Īrijā pēdējais tulkotāju un redaktoru akreditācijas pārbaudījums notika 2020. gada decembrī. To sekmīgi izturēja 10 kandidāti, tādējādi kopējais akreditēto tulkotāju skaits sasniedza 211 un kopējais akreditēto redaktoru skaits — 8. Mutiskā tulkošana un korektūras lasīšana Trīs ES mutiskās tulkošanas dienestu — Komisijas Mutiskās tulkošanas ģenerāldirektorāta, Parlamenta LINC ģenerāldirektorāta un Tiesas Mutiskās tulkošanas direktorāta — kopīgajā sarakstā ir 14 akreditēti ārštata tulki, kas tulko no īru valodas, no tiem tikai 6 ir akreditēti tulkot īru valodā. Akreditācijas testus 2016., 2017., 2019. un 2020. gadā neizturēja neviens kandidāts. Publikāciju birojs konkursā 2020. gada martā uz četriem gadiem noslēdza līgumu par vispārīgo publikāciju korektūras lasīšanu. Jaunajā līgumā par judikatūru ir ietverta Īrijas jurisprudences korektūras lasīšana, kura no 2023. gada varētu tikt pilnībā nodota ārpakalpojumu sniedzējiem. Oficiālā Vēstneša C sērijas korektūras lasīšana kopš 2020. gada oktobra ir daļēji nodota ārpakalpojumu sniedzējiem ar līgumu par juridiskām publikācijām. Oficiālā Vēstneša L sērijas korektūras lasīšanu veic štata darbinieki. Informētības palielināšana Pārskata periodā tika organizēti vairāki ārpakalpojumu sniedzējiem paredzēti informatīvie pasākumi par darba iespējām iestādēs. Lai sasniegtu pēc iespējas vairāk ārpakalpojumu sniedzēju, pasākumi tika organizēti gan tiešsaistē, gan klātienē. Pašreizējās un turpmākās ārpakalpojumu vajadzības tika apspriestas 2018. gada konferencē, ko Komisija un Īrija kopīgi organizēja Dublinā. e) Īru valodas resursi Tulkošanas kapacitāte ietver arī tādus valodas resursus kā, piemēram, terminoloģijas datubāzes un datorizētās tulkošanas rīki. ES iestādes un Īrija ir turpinājušas īru valodas IATE terminoloģijas projektu, kurš darbojas jau 14. gadu un kuru līdz 2021. gada beigām finansē Īrija. Līdz šim projektā ir sagatavoti 70 266 ieraksti (salīdzinājumā ar 56 860 ierakstiem 2015. gadā). 2016. gadā ES iestādes ir sākušas sadarboties ar Īriju, lai tur izveidotu tīklu, kurā piedalās dažādu jomu īrvalodīgie terminoloģijas speciālisti. Īrija šo projektu finansēs vēl vienu gadu, un tā ir apņēmusies iesaistīt vairāk speciālistu ar īru valodas zināšanām. Neliela angļu–īru valodas vārdnīca, jaunās angļu–īru valodas tiešsaistes vārdnīcas drukājamā versija, tika publicēta 2020. gada decembrī, kas ir pirmā lielākā angļu–īru valodas vārdnīca kopš 1959. gada. Produktivitātes nodrošināšanā liela nozīme ir datorizētās tulkošanas rīkiem un mašīntulkošanai. To pamatā ir divvalodu vai daudzvalodu korpusi, bieži vien uz iepriekšējiem tulkojumiem balstītu tulkošanas atmiņu veidā. Iestāžu tulkošanas atmiņu bankā Euramis pašlaik ir aptuveni 9 miljoni segmentu, kas tulkoti no īru valodas vai īru valodā (salīdzinājumā ar 3,5 miljoniem 2015. gadā).